7กองLTFปันผล1.3พันล.
‘กสิกร’มองดัชนีวิ่งสู่เป้า1,300จุดเงินนอกยังไหลเข้าตลาดหุ้นไทยอีก
9 มี.ค. 2555

‘กสิกร’มองดัชนีวิ่งสู่เป้า1,300จุดเงินนอกยังไหลเข้าตลาดหุ้นไทยอีก
7 กองทุน LTF แห่จ่ายเงินปันผลกว่า 1,300 ล้านบาท “กสิกร” มองหุ้นวิ่งสู่เป้า 1,300 จุด แนะทยอยซื้อ “ไทยพาณิชย์” ชูผลงานแจ่ม
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย จะจ่ายเงินปันผลกองทุนรวมหุ้นระยะยาว (LTF) จำนวน 4 กองทุน สำหรับผลการดำเนินงานตั้งแต่วันที่ 1 ก.ย. 2554 - 29 ก.พ. 2555 รวมมูลค่า 908 ล้านบาท 
กองทุนเปิดเค 20 ซีเล็คท์หุ้นระยะยาวปันผล (K20SLTF) และกองทุนเปิดเค โกรทหุ้นระยะยาวปันผล (KGLTF) จ่ายเงินปันผลในอัตรา 0.53 บาทต่อหน่วยคิดเป็นอัตราผลตอบแทนจากเงินปันผลที่ 3.71% และ 3.39% ตามลำดับ กองทุนเปิดเคหุ้นระยะยาวปันผล (KDLTF) จ่ายในอัตรา 0.59 บาทต่อหน่วย คิดเป็นอัตราผลตอบแทนจาก 3.40% และกองทุนเปิดเค 70:30 หุ้นระยะยาวปันผล (K70LTF) จ่ายในอัตรา 0.34 บาทต่อหน่วย คิดเป็นอัตราผลตอบแทน 2.24% ทั้ง 4 กองทุนจะจ่ายเงินให้ผู้ที่มีรายชื่อในสมุดทะเบียนวันที่ 29 ก.พ. 2555 และจ่ายเงินในวันที่ 14 มี.ค.นี้ 
“ทั้ง 4 กองทุนได้จ่ายเงินปันผลสำหรับผลดำเนินงานรอบ 1 มี.ค.– 31 ส.ค.2554 ไปแล้วในปีที่ผ่านมา โดยกองทุน KDLTF และ K70LTF จ่ายในอัตรา 0.27 บาท สำหรับกองทุน K20SLTF และ KGLTF จ่ายปันผลไปแล้วเช่นกันในอัตรา 0.30 บาทต่อหน่วยและ 0.32 บาทต่อหน่วยตามลำดับ 
ในแง่ผลการดำเนินงานในปีที่ผ่านมากองทุน KGLTF และกองทุน K20SLTF มีผลการดำเนินงานอยู่ในเกณฑ์น่าพอใจและยังสามารถรักษาผลตอบแทนให้อยู่ในระดับสูงกว่าผลตอบแทนจากตลาดหลักทรัพย์ ขณะที่กองทุน KDLTF ยังมีผลการดำเนินงานที่สะท้อนมาตรฐานในการบริหารกองทุนให้มีผลการดำเนินงานอยู่ในระดับที่ดีได้ในระยะยาวและอย่างสม่ำเสมอ ทำให้จ่ายปันผลได้อย่างต่อเนื่อง 
นายอำพล กล่าวว่า บริษัทยังมองแนวโน้มตลาดหุ้นไทยในทิศทางบวก โดยได้รับปัจจัยบวกจากเศรษฐกิจไทยที่มีปัจจัยพื้นฐานดีขึ้นกว่าที่คาด โดยศูนย์วิจัยกสิกรไทยคาดว่าจีดีพีปีนี้จะขยายตัว 5.0% ขณะที่สัดส่วนราคาต่อกำไร (พี/อี) ของตลาดหุ้นไทยยังอยู่ระดับต่ำเมื่อเทียบกับเอเชีย จึงยังน่าสนใจสำหรับนักลงทุนต่างชาติ หลังมาตรการช่วยเหลือกรีซตกลงกันได้ ซึ่งหลังจากมาตรการช่วยเหลือกรีซตกลงกันได้ ธนาคารกลางยุโรป (ECB) ได้ออกมาประกาศปล่อยกู้ระยะยาวเสริมสภาพคล่องรอบที่ 2 ด้วยวงเงินกว่า 5.29 แสนล้านยูโร หรือ 21 ล้านล้านบาท เมื่อปลายเดือนกุมภาพันธ์ที่ผ่านมา พร้อมทั้งอนุมัติเงินช่วยเหลือกรีซอีกครั้งด้วยจำนวนเงินสูงถึง 1.3 แสนล้านยูโร ประกอบกับสหรัฐยังคงอัตราดอกเบี้ยต่ำ โดยยังไม่มีมาตรการกระตุ้นเศรษฐกิจรอบใหม่เพื่อเพิ่มสภาพคล่องในระบบ เชื่อว่าจะทำให้เม็ดเงินต่างชาติไหลเข้ามาในตลาดหุ้นประเทศตลาดเกิดใหม่โดยเฉพาะไทยอีกมาก 
สำหรับผลการดำเนินงานตั้งแต่ต้นปีตลาดหุ้นไทยให้ผลตอบแทน 13.64% ขณะที่กองทุน LTF ของบริษัทส่วนใหญ่ยังให้ผลตอบแทนที่ชนะตลาดหุ้น โดยกองทุน LTF ที่มีนโยบายจ่ายปันผลและให้ผลตอบแทนที่น่าสนใจ คือ KDLTF และ KGLTF ซึ่งให้ผลตอบแทนที่ 16.03% และ 15.78% ตามลำดับ 
นอกจากนี้ คาดการณ์ดัชนีหุ้นไทยปลายปีนี้ที่ประมาณ 1,2501,300 จุด เมื่อเทียบกับดัชนีประมาณ 1,160 จุด ในช่วงนี้ยังเป็นโอกาสสำหรับผู้ลงทุนในกองทุน LTF รวมถึงกองทุนรวมเพื่อการเลี้ยงชีพ (RMF) ที่มีนโยบายลงทุนในหุ้นจะเริ่มทยอยลงทุนตั้งแต่ต้นปี เพื่อโอกาสรับผลตอบแทนที่น่าสนใจจากหุ้น ซึ่งจะได้ต้นทุนที่ถูกกว่าปลายปีที่ราคามักปรับตัวขึ้นมากและยังได้รับโปรโมชันพิเศษจากบริษัท
“การทยอยเข้าซื้อกองทุน LTF และ RMF ที่เน้นลงทุนในหุ้นในช่วงต้นปี ไม่เพียงเป็นประโยชน์ในแง่ที่ผู้ลงทุนจะได้ซื้อกองทุนด้วยต้นทุนที่ประหยัดกว่าช่วงโค้งสุดท้ายของปีที่ราคาหุ้นมักปรับตัวสูงขึ้นมากเท่านั้น แต่ยังเป็นโอกาสดีที่จะได้รับโปรโมชั่นพิเศษจาก บลจ. กสิกรไทย โดยเฉพาะอย่างยิ่งลูกค้าที่เลือกชำระค่าซื้อกองทุน LTF ผ่านบัตรเครดิตกสิกรไทยภายใน 30 เมษายนนี้ จะได้รับคะแนนสะสมพิเศษสูงถึง 4 เท่า คือ ค่าซื้อกองทุนทุกๆ 100 บาท จะได้รับคะแนนสะสมสูงถึง 4 คะแนน จากปกติที่ได้รับเพียง 1 คะแนนเท่านั้น นอกจากนี้ ยังสามารถสะสมยอดซื้อกองทุน LTFRMF ตั้งแต่ 3 ม.ค. – 28 ธ.ค. 2555 เพื่อโอกาสรับ Cash Back สูงสุด 120,000 บาทได้อีกด้วย” นายอำพลกล่าวในที่สุด 
ด้านนางโชติกา สวนานนท์ กรรมการผู้อำนวยการ บลจ.ไทยพาณิชย์ เปิดเผยว่า บริษัทจะจ่ายเงินปันผลกองทุน LTF 3 กองทุน ในวันที่ 9 มี.ค.นี้ สำหรับผลดำเนินงานตั้งแต่วันที่ 1 ก.ค. 255424 ก.พ. 2555 รวมมูลค่า 468 ล้านบาท
ทั้ง 3 กองทุนมีประวัติการจ่ายปันผลได้อย่างต่อเนื่องนับตั้งแต่จัดตั้งกองทุนโดยกอง SCBLT1 จ่ายครั้งนี้เป็นครั้งที่ 11 รวมจ่ายปันผล 2.4950 บาทต่อหน่วย กอง SCBLT4 เป็นครั้งที่ 5 รวม 0.9200 บาทต่อหน่วย และกอง SCBLTT จ่ายครั้งนี้เป็นครั้งที่ 5 รวมจ่ายปันผล 1.1800 บาทต่อหน่วย ซึ่งแสดงให้เห็นถึงการบริหารกองทุนให้มีผลการดำเนินอยู่ในระดับที่ดีได้อย่างสม่ำเสมอ 
โดยกองทุนเปิดไทยพาณิชย์หุ้นระยะยาวปันผล 70:30 (SCBLT1) จ่ายในอัตรา 0.27 บาทต่อหน่วย กองทุนเปิดไทยพาณิชย์หุ้นระยะยาวอินเตอร์ (SCBLT4) จ่ายในอัตรา 0.14 บาทต่อหน่วย และกองทุนเปิดไทยพาณิชย์หุ้นระยะยาวทาร์เก็ต (SCBLTT) จ่าย 0.24 บาทต่อหน่วย ซึ่งเป็นการจ่ายเงินปันผลอย่างต่อเนื่อง
ทั้ง 3 กองทุนจ่ายเงินปันผลอย่างต่อเนื่องแสดงให้เห็นถึงการบริหารกองทุนให้มีผลการดำเนินงานอยู่ในระดับที่ดีได้สม่ำเสมอ